ABŞ Dövləti katibi internet azadlığının qarşısını alanlara xəbərdarlıq edib
Hillari Klinton deyib ki, internetə məhdudiyyərlər qoyan ölkələr ictimai narazılığın qarşısını daim ala bilməyəcək
ABŞ Dövlət katibi Hillari Klinton internetə nəzarət etməyə çalışan ölkələrə xəbərdarlıq edərək deyib ki, onlar ictimai narazılığın qarşısını daim ala bilməyəcək. Xanım Klinton bildirib ki, ABŞ açıqlıq tərəfdarıdır və internet azadlığı bütün azadlıqlar kimi gərginlik yaratsa da, onun faydalı tərəfləri daha çoxdur. ABŞ Dövlət katibi internetin bütün üstünlüklərinə baxmayaraq, ondan nifrət məzmunlu fikirlərin yayılması, ya da WikiLeaks-in misalında ABŞ-ın oğurlanmış məxfi sənədlərinin açıqlanması üçün bir alət kimi istifadə edilə biləcəyini qeyd edib. Dövlət katibi internet azadlığına dair çıxışını Yaxın Şərqdə Twitter və Facebook kimi sosial media səhifələrindən istifadə edən fəlaların səyləri nəticəsində baş qaldırmış etiraz nümayişləri fonunda edib. Bu ölkələr müxalifləri əzmək üçün veb səhifələri bağlayıb, internet xidmətinə mane olmağa çalışırdı. Lakin xanım Klinton deyib ki, blogerləri, müxalif saytları və xəbər şirkətlərini susduran ölkələr bunu özləri üçün risk hesabına edir. Dövlət katibi deyib ki, fikir azadlığı və qanunun aliliyi innovasiyalara stimul verir və internet azadlığı qarşısında səd çəkən ölkələr bununla gələcəkdə öz iqtisadi inkişafı qarşısında məhdudiyyətlər qoyur. Xanım Klinton noyabr ayında WikiLeaks saytında Dövlət Departamentinin minlərlə məxfi sənədinin açıqlanmasından sonra ABŞ-ın imicinə düzəltmək üçün diplomatik səylər aparır. O deyib ki, diplomatik sirlərin saxlanması və şəffaflıq arasında balans olmalıdır. O qeyd edib ki, WikiLeaks-lə bağlı insident sənədlərin oğurlanması ilə başlayıb və sayta qarşı yönəlmiş tənqidlər onun internetdən istifadə etməsilə bağlı deyil. “WikiLeaks bizim internet azadlığı məsələsində öhdəliklərimizi imtahana çəkə bilməz”,-deyə xanım Klinton bildirib. Dövlət katibi deyib ki, Obama administrasiyası hökumətlərin internetə qoyduğu məhdudiyyətləri aradan qaldırmağa səy göstərən texniki ekspertlər və fəalları dəstəkləyir. Lakin o deyib ki, internetə çıxış imkanları problemini aradan qaldırmaq üçün yeganə həll yolu yoxdur. Hillari Klinton deyib ki, Dövlət Departamenti dünya xalqları ilə internet vasitəsilə birbaşa dialoqu genişləndirmək fikrindədir. Dövlət Departamenti keçən həftə ərəb və fars dillərində Twitter xidmətinə başlayıb və yaxın zamanlarda buraya Çin, rus və hind dilləri də əlavə olunacaq.